b'\n_START_ARTICLE_\nFagforeningenes Idrettsforening av 1926\n_START_SECTION_\nHistorie\n_START_PARAGRAPH_\nKlubben ble stiftet av Thorvald Olsen som en reaksjon p\xc3\xa5 at Fagforeningenes Idrettsforening (i dag Sportsklubben av 1909) meldte seg ut av Arbeidernes Idrettsforbund. Fagforeningenes Idrettsforening hadde i 1924 v\xc3\xa6rt sentrale i stiftelsen av arbeideridrettsforbundet, men meldte seg to \xc3\xa5r senere inn igjen i det borgerlige Landsforbundet for Idrett. Dette f\xc3\xb8rte til splittelse i klubben, og Fagforeningenes Idrettsforening av 1926 ble grunnlagt, med AIF-medlemskap som forutsetning._NEWLINE_Fagen 26 var blant de dominerende idrettslagene i AIF og hadde flere dyktige administratorer som medlemmer, deriblant Rolf Hofmo. Etter andre verdenskrig spilte ikke klubben en like framtredende rolle, men fikk fram flere norgesmestere i boksing og bryting. Klubben gikk i oppl\xc3\xb8sning p\xc3\xa5 1990-tallet.\n_START_SECTION_\nMeritter\n_START_PARAGRAPH_\nBokserne i Fagen 26 tok totalt 22 AIF-mesterskap. Klubben hadde fem mann med p\xc3\xa5 bokselaget som i 1934 oppn\xc3\xa5dde uavgjort 4-4 i landskamp mot Sovjetunionen. Kaare Gundersen vant arbeiderolympiaden i 1937 og arbeider-VM i 1934. Etter krigen tok klubben tre norgesmesterskap, blant dem Kaare Gundersen som mottok kongepokalen i 1948._NEWLINE_Klubbens brytere tok 21 AIF-mesterskap, mellomvekteren Arthur Auve sto alene for ti titler. Etter krigen samlet klubben sju norgesmesterskap (inntil 1979) i gresk-romersk stil og fem i fristil. Frank Solberg vant kongepokalen i 1967.'